Τα παιδιά της Νιόβης (τηλεοπτική σειρά)

Το ιστορικό μυθιστόρημα του Τάσου Αθανασιάδη Τα παιδιά της Νιόβης έγινε τηλεοπτική σειρά δύο κύκλων η οποία προβλήθηκε από την ΕΡΤ την περίοδο 2004-2005. Τη σειρά σκηνοθέτησε ο Κώστας Κουτσομύτης και πρωταγωνιστούσαν, μεταξύ άλλων, οι Γρηγόρης Βαλτινός, Άγγελος Αντωνόπουλος, Άντζελα Γκερέκου, Μαρία Τζομπανάκη και Μαργαρίτα Αμαραντίδη.Το θέμα του έργου αλλά και της σειράς είναι η ζωή του τραπεζίτη και δημογέροντα στο Σαλιχλή της Μικράς Ασίας, Μιχάλη ή Σαρρή Αναστασιάδη (Γρηγόρης Βαλτινός) και ο μεγάλος και απαγορευμένος έρωτάς του με τη νεαρή Ταρσή (Μαργαρίτα Αμαραντίδη) τα χρόνια από το καλοκαίρι του 1917 ως τον Δεκέμβριο του 1922, την περίοδο δηλαδή που περιλαμβάνει τη Μικρασιατική Εκστρατεία και τη Μικρασιατική Καταστροφή, με τους δύο κύκλους της σειράς να καλύπτουν το πριν και το μετά.

 Στον πρώτο κύκλο της σειράς η δράση τοποθετείται το 1917 πριν από την έλευση του Ελληνικού Στρατού. Κεντρικό ρόλο διαδραματίζει η οικογένεια του Μιχαλάκη Αναστασιάδη ή Σαρρή, δημογέροντα και τραπεζίτη του Σαλιχλίου, ο οποίος ερωτεύτηκε παράφορα την ανήλικη Ταρσή από τα γειτονικά Κούλα που αρνείται να παντρευτεί τον γιο του πλούσιου Τούρκου κτηματία, στη δούλεψη του οποίου βρίσκεται και για την οποία ο Σαρρής νιώθει έντονη έλξη. Στην επιστροφή από τα Κούλα στο Σαλιχλή ο Σαρρής και η νεαρή Ταρσή έρχονται κοντά και γίνονται ζευγάρι περνώντας τη νύχτα μαζί και ξεκινώντας μια μυστική ερωτική σχέση. O Σαρρής θα φιλοξενήσει την ανήλικη και την οικογένειά της στην εξοχική του κατοικία. Η Ταρσή αρχικά δεν θέλει τον γιο της Χαρμανταλούς, Χαρίλαο, τον οποίο της προξενεύει για σύζυγό της η γυναίκα του Σαρρή, Χρυσάνθη, που νιώθει να απειλείται η θέση της από τη νεαρή. Ο Σαρρής αρχίζει να απατάει τη Χρυσάνθη με την Ταρσή. Ο ληστής Τσακιτζής ζητάει να δει τον Σαρρή, όπου του λέει πως θέλει να γίνει χριστιανός και του ζητά να είναι νονός του. Τελείται η βάπτιση. Ωστόσο η Ταρσή αποφασίζει να πάψει να έχει επαφές μαζί του και να παντρευτεί τον Χαρίλαο. Ο Σαρρής, άρρωστος από το πάθος του για την Ταρσή, πληρώνει άτομα να την απαγάγουν. Ο γάμος ματαιώνεται. Αργότερα η Ταρσή το σκάει και ο Χαρίλαος αυτοκτονεί, πέφτοντας στις γραμμές του τρένου. Ο Σαρρής καταρρέει μη αντέχοντας την εξαφάνιση της Ταρσής. Το εξοχικό του παίρνει φωτιά και η Χρυσάνθη σώζει τη νεαρή Φανή, μικρή αδελφή της Ταρσής. Αφού έχει περάσει λίγος καιρός ο Σαρρής βρίσκει την Ταρσή στη Σμύρνη με την οποία περνάνε μαζί το βράδυ πριν δολοφονηθεί. Μετά ακολουθεί η νίκη της Ελλάδας στον Α' Παγκόσμιο Πόλεμο. Προς τα τελευταία επεισόδια οι κάτοικοι από το Σαλιχλί αναγκάζονται να εγκαταλείψουν την οικία τους και να πάνε στην Ελλάδα ως πρόσφυγες. Τελικά η Χρυσάνθη και τα παιδιά της, μετά από πολλές περιπέτειες σώζονται από την πρώην της αντίζηλο Ταρσή, η οποία αφού χώρισε με τον Ιταλό σύζυγό της, παντρεύτηκε τον Αμερικανό υποπρόξενο στη Σμύρνη. Ο 1ος κύκλος τελειώνει με την καταστροφή της Σμύρνης ενώ η Χρυσάνθη με την οικογένειά της παίρνουν το πλοίο για την Ελλάδα. Στον 2ο κύκλο οι κάτοικοι από το Σαλιχλί προσπαθούν να φτιάξουν τη ζωή τους στην Ελλάδα. Οικογένεια Αναστασιάδη Μιχάλης (Μιχαλάκης) Αναστασιάδης ή Σαρρής (Γρηγόρης Βαλτινός): Σεβάσμιος Δημογέροντας και αυτοδημιούργητος τραπεζίτης μέσης ηλικίας με μόνη αδυναμία τις γυναίκες και τον παθιασμένο έρωτά του για μια δεκαεπτάχρονη κοπέλα που σώζει από αναγκαστικό εξισλαμισμό και στοργικός πατέρας 4 παιδιών. Χρυσάνθη Αναστασιάδη/Σαρρίνα (Μαρία Τζομπανάκη): Μια όμορφη δέσποινα και η γυναίκα του Σαρρή που υποψιάζεται την απιστία του άντρα της με τη νεαρή κοπέλα από τα Κούλα και γοητεύεται από τον έρωτα του Τούρκου λοχαγού Νταϊκάλ αλλά η ίδια παραμένει πιστή σύζυγος και καλή μητέρα. Στέργιος Αναστασιάδης (Αποστόλης Τότσικας): Γιος του Σαρρή και το μικρότερο παιδί του που θα ερωτευτεί τη δημοσιογράφο Νόρα (Ανδρονίκη Χριστάκη). Ρόη Αναστασιάδη (Ελένη Αποστολοπούλου): Η μικρή ρομαντική κόρη του Σαρρή και άριστη μαθήτρια που θα ερωτευτεί τον Έλληνα στρατιώτη Γιώργο Σταθάτο (Πυγμαλίων Δαδακαρίδης). Αλέξα Αναστασιάδη (Γιούλικα Σκαφιδά): Η μεσαία κόρη του Σαρρή με κλίση στη ζωγραφική. Τασώ Αναστασιάδη (Νερίνα Ζάρπα): Η μεγάλη κόρη του Σαρρή που σπουδάζει στη Σμύρνη. Άλλοι χαρακτήρες Ταρσή (Μαργαρίτα Αμαραντίδη): Η δεκαεπτάχρονη ερωμένη του Σαρρή που διεισδύει στους αριστοκρατικούς κύκλους κάνοντας δύο γάμους. Μαντάμ Ζιζή (Άντζελα Γκερέκου): Γαλλίδα αριστοκράτισσα και χήρα Γάλλου αρχαιολόγου που έκανε ανασκαφές στις Σάρδεις από τις οποίες βγήκαν στο φως σπουδαία χρυσά κοσμήματα της αρχαίας Ιωνίας και φλερτ του Σαρρή που θα ερωτευτεί τον νεαρό Τζαννή. Τρύφων Ιωαννίδης (Άγγελος Αντωνόπουλος): Δημογέροντας, δημοσιογράφος-εκδότης και αντιπρόσωπος ραπτομηχανών Σίνγκερ που με το ημερολόγιό του αποδίδει την ιστορική ροή των γεγονότων. Τζαννής Καντάρογλου (Τάσος Νούσιας): Ο Δον Ζουάν του Σαλιχλί και αιώνιος φοιτητής που θα γίνει εραστής της Ζιζής και της υπηρέτριάς της, Σοφίας (Δέσποινα Μύρου). Γιλμάζ Νταϊκάλ (Αντώνης Φραγκάκης): Τούρκος λοχαγός, φανατικός εθνικιστής και υποστηρικτής του Κεμάλ που διώκει τους Έλληνες αλλά ερωτεύεται σφόδρα τη Χρυσάνθη Αναστασιάδη. Εστρέφ Μπέης (Γιώργος Μούτσιος): Τούρκος γαιοκτήμονας Κιρκάσιας καταγωγής και αδελφικός φίλος του Σαρρή. Αμπετίν Ραχμή (Στάθης Νικολαΐδης): Τούρκος επιχειρηματίας και φίλος της Ζιζής. Φαινομενικά φίλος και συνέταιρος του Σαρρή σε διάφορες δουλειές, ήταν ο ηθικός αυτουργός της δολοφονίας του Έλληνα δημογέροντα στη Σμύρνη. Τσακιτζής (Δημήτρης Καρατζιάς): Τούρκος αρχιληστής που θα βαπτιστεί χριστιανός από τον Σαρρή. Τα παιδιά της Νιόβης στην IMDb